Video: Talle sonder elektrisiteit ná brand by Pta-substasieFoto: Facebook via City of Tshwane | Official (Page). Talle inwoners van Pretoria is Dinsdagmiddag sonder elektrisiteit gelaat toe daar ŉ brand by die Wapadrand-substasie uitgebreek het. Die stad Tshwane het dié brand by die 132 KV-substasie bevestig en gesê dat tegnici reeds op die toneel besig is en die nodige ondersoeke uitvoer met die oog op herstelwerk. Lindela Mashigo, woordvoerder van die stad, het in ŉ verklaring gesê dat Wapadrand, Equestria, Silverlakes, Faerie Glen, Lombardy, Tierpoort en Olympus tans geraak word deur die voorval. Volgens Mashigo het die brand omstreeks 10:00 uitgebreek. “Die oorsaak van die brand is in dié stadium nog onbekend,” het Mashigo gesê. Mashigo het gesê die stad vra verskoning vir enige ongerief en het ŉ beroep op die betrokke inwoners gedoen om die stad se tegniese span toe te laat om hul werk ongehinderd te doen. Dit is in dié stadium nog onduidelik hoe lank presies die herstelwerk gaan neem. Johan Pieterse, woordvoerder van die Tshwane-nooddienste, het aan Maroela Media gesê daar is geen beserings aangemeld op die toneel nie. Hy het bygevoeg die vlamme was teen 12:10 geblus. Posted by Jonathan Jubber on Tuesday, July 10, 2018